Diari Oficial de la Generalitat Valenciana


Sumari del DOGV 6381, del 21-10-2010 (2010/11878)

ORDE 27/2010, de 5 d'octubre, de la Conselleria d'Infraestructures i Transport, per la qual es convoquen set beques d'informàtica i s'aproven les bases reguladores.
--------------------------------------------------------------------------------------------------------------------------------------------------------------------

### Dades del document

Número de DOGV
:   6381

Data del DOGV
:   21-10-2010

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2010/11080


Data del document
:   05-10-2010

Organisme emissor
:   Conselleria d'Infraestructures i Transport

Tipus de document
:   Ordre

Anàlisi jurídica

 Descriptors 

:   * ajuda pública

ORDE 27/2010, de 5 d'octubre, de la Conselleria d'Infraestructures i Transport, per la qual es convoquen set beques d'informàtica i s'aproven les bases reguladores. [2010/11777]
La importància de les noves tecnologies en la societat, els requeriments per part dels ciutadans de major informació, la importància de la rapidesa i la varietat de canals en què transmetre les activitats de l'administració, la col·laboració amb els avanços tècnics aplicats a la funció administrativa i l'ampliació i millora dels sistemes d'informació de la Conselleria, són temes el coneixement i la divulgació dels quals es consideren importants per a la Generalitat.
Amb vista a la consecució d'estes accions, l'administració pública considera oportú donar suport i fomentar les noves tecnologies i per això convoca estes beques a fi que els nous titulats en estes disciplines realitzen i completen la seua formació en esta àrea de coneixement.
Amb estes finalitats, d'acord amb la Llei 38/2003, de 17 de novembre, General de Subvencions; l'article 47 del Text Refós de la Llei d'Hisenda Pública de la Generalitat Valenciana; el Decret 132/2009, de 4 de setembre, del Consell, pel qual es regula la concessió de beques i segons les facultats expressades en l'article 28 de la Llei 5/1983, de 30 de novembre, de Govern Valencià, i l'article 8 del Decret 117/2007, de 27 de juliol, del Consell, pel qual s'aprova el Reglament Orgànic i Funcional de la Conselleria d'Infraestructures i Transport.
ORDENE
Article 1
Convocar set beques de formació en l'àrea informàtica per a la seua realització en la Conselleria d'Infraestructures i Transport i aprovar les bases per les quals es regix esta convocatòria que consten com a annex a la present orde, així com el model normalitzat de sol·licitud i currículum que esta recull.
Article 2
Les beques es convoquen en règim de concurrència i competitivitat, d'acord amb el que establix l'article 8 de la Llei 38/2003, de 17 de novembre, General de Subvencions, i amb subjecció als principis de publicitat, transparència, concurrència, objectivitat, igualtat i no discriminació, eficàcia en compliment dels objectius fixats per l'administració, eficiència en l'assignació i utilització dels recursos públics i economia procedimental.
Article 3
1. L'import global màxim destinat a la concessió de les beques que es convoquen per mitjà de la present orde serà de 84.000 €.
2. Es finançaran a càrrec del capítol IV, línia de subvenció T0001; aplicació pressupostària 76.28.89.353.65.022.17, un import de 77.000 € a càrrec del pressupost de la Generalitat Valenciana per a l'exercici 2011 i la resta, 7.000 € a càrrec del pressupost per a l'exercici 2012, subjecte a l'existència de crèdit en ambdós pressupostos.
DISPOSICIÓ ADDICIONAL ÚNICA
La concessió d'estes beques no està subjecta a l'obligació de notificació a la Comissió Europea, ja que no té tots els requisits de l'apartat 1 de l'article 107 del Tractat de Funcionament de la Unió Europea, atés que són beques de formació per a jóvens titulats recentment, ajudes que no afavorixen a cap empresa perquè el seu gaudi és incompatible amb el desenvolupament de qualsevol altra activitat econòmica o professional.
DISPOSICIONS FINALS
Primera
La present orde entrarà en vigor l'endemà de la seua publicació en el Diari Oficial de la Comunitat Valenciana.
Segona
Es delega en el sotssecretari de la Conselleria d'Infraestructures i Transport la facultat de resoldre la concessió d'estes beques, així com la resolució de les incidències que puguen sorgir durant el desenvolupament d'estes.
Tercera
Contra la present orde, que posa fi a la via administrativa, es podrà interposar recurs potestatiu de reposició davant del conseller en el termini d'un mes, comptador a partir de l'endemà de la publicació, d'acord amb el que establixen els articles 116.1 i 117.1 de la Llei 4/1999, de modificació de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, o bé recurs contenciós administratiu, davant de la Sala Contenciosa del Tribunal Superior de Justícia de la Comunitat Valenciana en el termini de dos mesos, comptadors des de l'endemà de la publicació en el Diari Oficial de la Comunitat Valenciana, de conformitat amb el que disposa l'article 46.1 de la Llei 29/1998, de 13 de juliol, Reguladora de la Jurisdicció Contenciosa Administrativa. Tot això sense perjuí que es puga interposar qualsevol altre recurs que es crega oportú.
València, 5 d'octubre de 2010
El conseller d'Infraestructures i Transport,
MARIO FLORES LANUZA
ANNEX
Bases reguladores per a la concessió de set beques en matèria d'informàtica
Base 1. Objecte
1. Les beques tenen com a objecte possibilitar la formació complementària de titulats en informàtica per mitjà de la realització d'activitats de suport de programació de les aplicacions i/o projectes en curs en la Conselleria d'Infraestructures i Transport, i que s'utilitzen per esta a fi d'aconseguir la millora de les prestacions de l'administració als ciutadans.
2. El contingut de les beques consistirà en la participació dels seus beneficiaris, sota la direcció i supervisió del Servici d'Organització i Informàtica, en els entorns de treball de desenvolupament d'aplicacions, sistemes i comunicacions de la Conselleria d'Infraestructures i Transport, en els seus centres d'Alacant, Castelló i València.
Base 2. Requisits dels sol·licitants
1. Els qui desitgen optar a una beca de pràctiques professionals hauran de complir els requisits següents:
a) No ser major de 35 anys.
b) Tindre el títol d'enginyer tècnic en Informàtica de Gestió o de Sistemes, o haver aprovat el cinqué curs d'Enginyeria Superior en Informàtica, tinga finalitzat el projecte o no, en qualsevol universitat, siga espanyola o estrangera. En este últim cas, n'haurà d'acreditar la convalidació per mitjà del certificat oficial oportú.
No hauran d'haver transcorregut més de cinc anys des de l'acabament.
c) No haver sigut beneficiari de beques de pràctiques professionals en la Generalitat per un període igual o superior a 36 mesos.
De conformitat amb el que establix la disposició transitòria segona del Decret 132/2009, de 4 de setembre, del Consell, pel qual es regula la concessió de beques, el mencionat termini començarà a computar-se a partir de l'entrada en vigor de la dita norma (09.09.2009).
d) No trobar-se inclòs en les prohibicions per a obtindre la condició de beneficiari, establides en l'article 13 de la Llei 38/2003, de 17 de novembre, General de Subvencions.
e) Disposar de cobertura sanitària.
2. Els sol·licitants hauran de tindre estos requisits i la resta de condicions que assenyale la convocatòria a l'acabament del termini de presentació de les sol·licituds.
3. No podran optar a una beca els que en el moment de publicar-se la convocatòria ja gaudisquen d'una beca de pràctiques professionals en la Generalitat, llevat que es concórrega a la mateixa beca que es gaudix o que resten menys de dos mesos per a l'acabament.
Base 3. Duració
1. El període de duració de les beques serà de 12 mesos des de la data que s'indique en la resolució de concessió.
2. El període de duració es podrà prorrogar sense necessitat d'una nova convocatòria per un període màxim de 12 mesos addicionals, sempre que hi haja la disponibilitat pressupostària corresponent i l'exercici de l'activitat que es realitze així ho requerisca o aconselle.
Base 4. Dotació econòmica
1. Les beques estaran dotades econòmicament amb 1.000 € mensuals, com a import total brut.
2. En cas de pròrroga de les beques, en el segon període la quantia procedent serà la que resulte aplicable d'acord amb la resolució a què es referix l'article 17.1 del Decret 132/2009, de 4 de setembre, del Consell, pel qual es regula la concessió de beques, que estiga vigent en el període esmentat.
3. Les quantitats abonades en cap cas tindran el caràcter de salari o retribució sinó d'ajuda econòmica per a les despeses que la beca comporta.
4. Les beques s'abonaran mensualment, amb un informe previ favorable del Servici d'Organització i Informàtica.
Base 5. Lloc de realització
Els treballs objecte de les beques es desenvoluparan en dependències de la Conselleria d'Infraestructures i Transport i es distribuiran entre els diversos centres de València, Castelló i Alacant, segons les necessitats sorgides.
Base 6. Formalització de les sol·licituds
1. Les persones interessades hauran de presentar la sol·licitud segons el model que s'annexa a les presents bases i indicaran la classe de beca a què opten, el qual estarà a disposició de les persones interessades en el portal institucional de la Generalitat en Internet () i en qualsevol oficina PROP.
2. Els candidats i les candidates hauran de presentar la sol·licitud en el Registre General de la Conselleria d'Infraestructures i Transport, situat a l'avinguda Blasco Ibáñez, número 50, de València, o en qualsevol de les dependències previstes en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i adjuntar-hi la documentació següent:
a) Fotocòpia del DNI.
b) Currículum actualitzat, segons el model que s'annexa.
c) Certificat acadèmic acreditatiu d'haver complit els requisits exigits en la base 2.1.b i de l'expedient acadèmic presentat. Tindrà validesa l'expedient que s'obté a través de la pàgina web de la universitat, si bé, el Servici d'Organització i Informàtica podrà requerir en qualsevol moment que es presente un certificat oficial.
d) Documents que acrediten la possessió de cursos rebuts de desenvolupament, xarxes o protocols i paquets ofimàtics que es coneixen. Han d'indicar l'entorn de desenvolupament, sistema i comunicacions que preferixen.
e) Declaració jurada que no estan inclosos en les prohibicions per a obtindre la condició de beneficiari d'ajudes assenyalades en l'apartat 2 i 3 de l'article 13 de la Llei 38/2003, General de Subvencions, la qual cosa s'acreditarà per mitjà de la declaració responsable inclosa en la sol·licitud.
f) Declaració jurada de no tindre relació laboral o activitat professional i de no gaudir qualsevol altra beca o ajuda que poguera concedir-se per la mateixa o semblant activitat. En cas de ser seleccionat, haurà d'actualitzar esta declaració jurada durant el gaudi de la beca quan se li requerisca.
g) Documentació adequada que acredite que tenen cobertura sanitària (assegurança escolar, pòlissa privada, etc.).
h) Hauran de fer constar per a on se sol·licita la beca: València, Castelló o Alacant, i han de fixar l'orde de prioritat (1, 2, 3) en un document independent.
i) Documentació que acredite que es troben en algun dels supòsits establits en l'apartat 2, de la base 9, que determinen la preferència de la concessió de la beca en cas d'empat en la valoració.
Tots els documents seran originals o fotocòpies compulsades en el moment de la presentació de les sol·licituds.
3. La presentació de la sol·licitud per a optar a les beques, sense perjuí d'una possible impugnació, implicarà l'acceptació per la persona sol·licitant de les bases per les quals es regisca la convocatòria.
4. Si la sol·licitud no tinguera els requisits establits en la convocatòria o no s'adjuntara la documentació que esta exigix, de conformitat amb el que establix l'article 71 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, es requerirà l'interessat perquè ho esmene en el termini de 10 dies, a partir del següent de la notificació, i se li indicarà que si no ho fa es considerarà que ha desistit de la sol·licitud, amb la resolució prèvia que haurà de ser dictada en els termes previstos en l'article 42 de la llei esmentada.
Base 7. Termini de presentació de sol·licituds
El termini per al lliurament de sol·licituds serà de 15 dies hàbils, comptadors a partir de l'endemà de la publicació d'esta convocatòria en el Diari Oficial de la Comunitat Valenciana.
Base 8. Procediment per a l'atorgament de beques
1. Per a l'examen de les sol·licituds de la beca i l'elaboració de les propostes oportunes es constituirà una comissió avaluadora que estarà presidida per la secretària general administrativa de la Conselleria d'Infraestructures i Transport, o persona en qui esta delegue. En formaran part com a vocals, dos representants del Servici d'Organització i Informàtica de la Conselleria d'Infraestructures i Transport, que seran el tècnic d'Organització i el tècnic de Sistemes, que actuarà de secretari.
2. El règim de funcionament de la comissió avaluadora serà el que establix el títol II de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
3. La comissió avaluadora es reunirà en els 15 dies següents a l'acabament del termini de presentació de sol·licituds a fi de valorar els mèrits que es deduïsquen de la documentació aportada.
4. Per a valorar les sol·licituds s'aplicaran els criteris del barem que conté la base 9 d'esta convocatòria.
5. Obtinguda la puntuació provisional de tots els aspirants, s'exposarà la llista ordenada, segons la puntuació obtinguda, en la pàgina web de la Conselleria d'Infraestructures i Transport (), durant 10 dies, per a la fase d'al·legacions.
Tant esta com les successives publicacions, s'efectuaran en el mitjà esmentat.
6. Finalitzat el procés de selecció, la comissió avaluadora, en el termini de 10 dies, elaborarà una proposta de resolució que contindrà la relació de beneficiaris i beneficiàries, així com una borsa de reserva constituïda pels aspirants que no siguen adjudicataris de les beques, prioritzada per orde de puntuació per a cobrir les vacants que puguen sorgir durant el període de gaudi, sempre que coincidisquen les característiques de la beca vacant i la titulació requerida amb les dels candidats de la borsa de reserva. Així mateix, s'inclourà una relació dels aspirants les sol·licituds dels quals s'han desestimat, i s'indicaran les causes que n'han motivat la denegació.
7. En el supòsit que el becari renuncie al gaudi de la beca haurà de comunicar el seu desig de formar part de la borsa constituïda en esta orde. La incorporació a la borsa, en estos casos, serà en l'últim lloc.
8. Per a accedir a la condició de becari serà necessari que es produïsca una resolució d'adjudicació de la beca a favor seu dictada per òrgan competent.
9. La Conselleria d'Infraestructures i Transport es reserva la facultat d'interpretar el contingut d'esta convocatòria de beques i la llista de reserva de becaris.
10. El cap del Servici d'Organització i Informàtica actuarà com a òrgan instructor i informarà que la documentació que estiga en el seu poder sobre els beneficiaris de les beques complixen tots els requisits necessaris per a accedir a les beques esmentades.
Base 9. Barem per a avaluar els mèrits personals
1. En la convocatòria regulada per estes bases seran tinguts en compte els criteris de valoració següents amb la ponderació que s'establix:
A) Expedient acadèmic:
1. La puntuació assignada a l'expedient acadèmic coincidirà amb la nota mitjana ponderada, i donarà lloc a una valoració entre 5 i 10 punts.
Quan la ponderació estiga realitzada amb una puntuació 0-4 s'aplicarà el que disposa l'apartat 13.4 i 5 del Reial Decret 1267/1994, de 10 de juny, pel qual es modifica el Reial Decret 1497/1987, de 27 de novembre, pel qual s'establixen les directrius generals comunes dels plans d'estudis dels títols universitaris de caràcter oficial.
2. L'especialització acadèmica en matèries relacionades amb la convocatòria es valorarà entre 0 i 5 punts. Per especialització acadèmica s'entenen les assignatures relacionades amb la beca i es valorarà amb un màxim de 0,20 punts per assignatura.
3. Altres títols acadèmics oficials que no constituïsquen un requisit per a la concessió. En este subapartat la puntuació màxima serà de 3 punts:
Doctor: 2 punts
Altres llicenciatures: 1 punt
Altres diplomatures: 0,50 punts
B) Coneixements de valencià:
1. Només es valoraran els certificats expedits o homologats per la Junta Qualificadora de Coneixements de Valencià, d'acord amb l'escala següent i es puntuarà exclusivament el nivell més alt acreditat:
Oral: 0,25 punts
Elemental: 0,50 punts
Mitjà: 0,75 punts
Superior: 1,00 punt
2. Especialitat de Correcció de Textos: 0,50 punts
3. Especialitat en Llenguatge en Mitjans de Comunicació: 0,50 punts
4. Especialitat en Llenguatge Administratiu: 0,50 punts
Quan en una convocatòria s'utilitzen alguns dels subapartats establits, la puntuació màxima que es podrà obtindre en este apartat serà com a màxim de 2,50 punts.
C) Coneixement d'idiomes de la Unió Europea:
1. Es valorarà cada nivell superat, d'acord amb el Marc Comú Europeu de Referència per a les Llengües, amb 0,20 punts.
La puntuació màxima que es podrà obtindre per al conjunt dels idiomes i cursos acreditats serà d'1 punt.
Només es valoraran els títols expedits per les escoles oficials d'idiomes, universitats, ministeris o qualsevol organisme oficial acreditat. En el cas que el coneixement d'un idioma s'acredite per títol universitari i haja sigut valorat en l'apartat A.3 no es podrà computar també en este apartat.
2. Altres idiomes cooficials de la Unió Europea: de 0 a 1 punt.
Només es valoraran els títols expedits per les escoles oficials d'idiomes, universitats, ministeris o organismes oficials acreditats.
Es valorarà cada nivell superat amb 0,10 punts.
D. Coneixements addicionals.
1. Experiència professional relacionada directament amb l'objecte de la beca, fins a 2 punts, es computa 0,10 per cada mes complet treballat.
2. Cursos de formació relacionats amb l'objecte de la beca, fins a un màxim de 4 punts.
Es valoraran els cursos de formació i perfeccionament de duració igual o superior a 15 hores que hagen sigut cursats o impartits per l'interessat, d'acord amb l'escala següent:
a) De 200 o més hores, 3 punts.
b) De 100 o més hores, 2 punts.
c) De 75 o més hores, 1,50 punts.
d) De 50 o més hores, 1 punt.
e) De 25 o més hores, 0,50 punts.
f) De 15 o més hores, 0,20 punts.
Els centres de formació que impartisquen cursos han de ser organismes oficials o centres reconeguts.
En cap cas es puntuaran en el present subapartat ni en l'apartat C anterior els cursos de valencià i d'idiomes.
2. En cas d'empat, la comissió tindrà en compte, per este orde, tindre una discapacitat, ser víctima de violència de gènere o d'accions terroristes.
Base 10. Termini de resolució i notificació. Òrgan competent per a l'ordenació, instrucció i resolució del procediment
1. El termini màxim per a dictar i notificar la resolució sobre les sol·licituds formulades serà de tres mesos, comptadors des de la data de publicació d'esta convocatòria en el Diari Oficial de la Comunitat Valenciana, sense perjuí de l'ampliació dels terminis en els termes que establix l'article 42 de la Llei de Règim Jurídic de les Administracions Públiques i del Procediment Administratiu Comú.
2. En el cas que transcórrega el termini establit sense que s'haja dictat i notificat resolució expressa, les persones interessades podran considerar desestimades les seues sol·licituds per silenci administratiu, de conformitat amb el que establix l'article 55 de la Llei 9/2001, de 27 de desembre, de la Generalitat, de Mesures Fiscals, de Gestió Administrativa i Financera, i d'Organització de la Generalitat.
3. La resolució de concessió es notificarà als beneficiaris i es publicarà en la pàgina web de la Conselleria d'Infraestructures i Transport i en el Diari Oficial de la Comunitat Valenciana, d'acord amb el que disposa l'article 59.6.b) de la Llei de Règim Jurídic de les Administracions Públiques i del Procediment Administratiu Comú.
A esta relació s'adjuntarà una borsa constituïda pels aspirants que no siguen adjudicataris de la beca, prioritzats per orde de puntuació, per a cobrir les vacants que puguen sorgir durant el període de gaudi.
4. La resolució de concessió de les beques posarà fi a la via administrativa i en contra es pot interposar recurs de reposició davant del conseller d'Infraestructures i Transport.
Base 11. Drets i obligacions de la persona beneficiària
1. El becari haurà d'estar al corrent en el compliment de les seues obligacions tributàries i davant de la Seguretat Social, tot això abans de dictar-se la proposta de resolució de concessió de la beca, de conformitat amb el que establix l'article 14.1.e, de la Llei 38/2003, General de Subvencions, per a la qual cosa autoritza expressament l'administració per a la seua obtenció directa en subscriure el model de sol·licitud.
2. La persona beneficiària de la beca està obligada a incorporar-se al Servici d'Organització i Informàtica de la Conselleria d'Infraestructures i Transport en el termini establit, a realitzar l'activitat que ha motivat la concessió durant el període de gaudi i guardar el secret i confidencialitat deguts dels assumptes en què intervinga, així com a complir les obligacions establides tant en l'article 14 de la Llei General de Subvencions com en la convocatòria.
3. La persona beneficiària està obligada a acceptar la concessió de la beca i renunciar a qualsevol altra beca coetània que es gaudisca. Les beques concedides són incompatibles amb altres beques o ajudes econòmiques anàlogues, així com amb el desenvolupament d'una activitat laboral de forma regular durant el període de gaudi.
En cas d'optar pel gaudi d'altres beques o d'accedir a la firma d'un contracte laboral durant el període de gaudi de la beca, haurà de comunicar-se esta circumstància a l'òrgan competent en la resolució de l'ajuda, i es considerarà implícita la seua renúncia a la beca.
4. Per mitjà de l'acceptació de les bases de la convocatòria, els becaris cedixen gratuïtament i de forma indefinida els resultats que s'obtinguen com a conseqüència del desenvolupament de les beques, així com la memòria final, si és el cas, a la Conselleria d'Infraestructures i Transport, que es reserva el dret de la seua publicació i utilització, llevat que la normativa aplicable en determinades matèries dispose una altra cosa.
5. Els becaris, una vegada reben la notificació d'haver sigut seleccionats per a una beca, estaran obligats a tindre una dedicació a les activitats objecte d'esta de 30 hores setmanals, que hauran de ser realitzades sota la direcció i supervisió del personal del Servici d'Organització i Informàtica de la Conselleria d'Infraestructures i Transport designat a este efecte.
6. Al final del període de la beca, la persona beneficiària haurà d'elaborar una memòria de les activitats dutes a terme.
7. La concessió de la beca quedarà sense efecte quan s'incomplisca alguna de les obligacions i condicions assenyalades en este article, amb l'audiència prèvia a l'interessat. L'administració sol·licitarà, si és el cas, el reintegrament de les quantitats percebudes i l'interés de demora corresponent, de conformitat amb el que establix l'article 37 de la Llei 38/2003, de 17 de novembre, General de Subvencions.
Base 12. Obligacions de l'entitat concedent
Són obligacions de la Conselleria d'Infraestructures i Transport, en relació amb les beques concedides d'acord amb estes bases:
a) Proporcionar el suport necessari i facilitar la utilització dels mitjans, instruments i equips que siguen necessaris per al normal exercici de l'activitat objecte d'esta beca.
b) Designarà un tutor o tutora que coordinarà i orientarà les activitats que han de realitzar els becaris, assignarà les funcions que cal fer en el curs de les seues pràctiques, realitzarà el seguiment i suport necessari, i resoldrà els dubtes i les incidències que puguen sorgir, i avaluarà el seu aprofitament.
c) Vetlar pel desenvolupament adequat del programa de formació.
d) Subscriure amb una entitat asseguradora una pòlissa d'assegurança per al cas d'accident individual, del qual seran beneficiàries les persones adjudicatàries d'estes beques.
e) Expedir el corresponent certificat d'aptitud i aprofitament a favor del becari o becària, després de l'acabament del termini de la beca i després de l'informe favorable del tutor o tutora.
Base 13. Situacions de la persona beneficiària de la beca i règim d'incompatibilitats
1. Quan el beneficiari o beneficiària de la beca siga un empleat de la Generalitat, quedarà en la situació administrativa que calga, d'acord amb la normativa corresponent en matèria de funció pública.
2. Quan el beneficiari no mantinga cap relació amb la Generalitat, la concessió i l'aprofitament de la beca no implicarà cap vinculació laboral o administrativa amb la Conselleria d'Infraestructures i Transport.
Així mateix, la condició d'integrant de la «borsa de reserva de becaris d'informàtica o telecomunicacions» no generarà en cap moment cap relació laboral amb la Generalitat, ni compromís d'accedir en qualsevol moment a la condició de becari.
3. Les beques objecte de la present convocatòria són incompatibles amb l'exercici de qualsevol altra beca o ajuda, així com amb la realització de qualsevol altra activitat laboral remunerada que supose concurrència amb l'objecte i dedicació de la beca o que impedisca el compliment de les obligacions derivades del normal desenvolupament d'esta.
Base 14. Incidències
1. La renúncia a la beca suposarà la pèrdua de tots els drets inherents a esta i, per tant, el seu import es deixarà de percebre a partir d'eixe moment.
2. En els supòsits en què per raó de part, adopció o acolliment s'interrompa el període de duració establit, la persona interessada no continuarà meritant i percebent l'import de la beca atorgada, encara que podrà recuperar amb posterioritat el període interromput, sempre que hi haja crèdit en el pressupost corresponent.
Igualment, en casos d'ingrés hospitalari prolongat es recuperarà amb posterioritat el temps de pràctiques interromput.
Base 15. Pèrdua del dret al cobrament i reintegrament
1. Es produirà la pèrdua del dret al cobrament total o parcial de la beca en el supòsit de falta de justificació o de concurrència d'algunes de les causes previstes en l'article 37 de la Llei 38/2003, de 17 de novembre, General de Subvencions.
2. Procedirà el reintegrament de la quantitat percebuda i l'exigència de l'interés de demora corresponent des del moment del pagament de l'ajuda fins a la data en què s'acorde la procedència del reintegrament, d'acord amb el que disposa l'article 37 de la Llei 38/2003, de 17 de novembre, General de Subvencions, així com en els casos següents:
a) Quan es destine la quantitat percebuda a altres fins diferents a la finalitat de l'ajuda.
b) Quan s'incórrega en algun dels casos d'incompatibilitat de la beca establits en la base 13.
3. En la tramitació dels procediments es garantirà en tot cas el dret d'audiència a la persona interessada.
Base 16. Tractament de dades personals
Les dades personals de les persones sol·licitants, arreplegades en el transcurs del procediment, seran incloses en un fitxer automatitzat de l'òrgan convocant, en els termes i condicions que s'arrepleguen en la Llei Orgànica 15/1999, de 13 de desembre, de Protecció de Dades de Caràcter Personal, així com en el Reial Decret 1720/2007, de 21 de desembre, pel qual s'aprova el reglament de desplegament de la llei orgànica esmentada.